b'\n_START_ARTICLE_\n\xc5\xa0entrupert\n_START_SECTION_\nLega\n_START_PARAGRAPH_\n\xc5\xa0entrupert le\xc5\xbei v dolini ju\xc5\xbenega dela Dolenjskega gri\xc4\x8devja. Po dolini te\xc4\x8de reka Bistrica, ki se izliva v reko Mirno. Nadmorska vi\xc5\xa1ina naselja je 278 metrov. Zaradi obdajajo\xc4\x8dih gora ima kraj ugodno podnebje \xc4\x8dez vse leto.\n_START_SECTION_\nZgodovina\n_START_PARAGRAPH_\nMaterialni zgodovinski viri ka\xc5\xbeejo, da je bil \xc5\xa0entrupert in bli\xc5\xbenja okolica poseljena \xc5\xbee v 2. tiso\xc4\x8dletju pr. n. \xc5\xa1t._NEWLINE_Iz \xc5\xbeelezne dobe so se ohranili sledovi gradi\xc5\xa1\xc4\x8d in grobov (te so na\xc5\xa1li med izkopavanji v 1870. in 1880. letih 19. stoletja)._NEWLINE_V \xc4\x8dasu Rimskega imperija so Rimljani leta 14 osvojili tudi to podro\xc4\x8dje in v bli\xc5\xbeini dana\xc5\xa1njega Trebnjega postavili naselbino Praetorium Latobicorum, kjer je bila stalno nastanjena ve\xc4\x8dja voja\xc5\xa1ka enota. Iz tega obdobja so se ohranili tudi \xc5\xa1tevilni ostanki._NEWLINE_Do maja 2006 je bila vas sredi\xc5\xa1\xc4\x8de Krajevne skupnosti \xc5\xa0entrupert v Ob\xc4\x8dini Trebnje, od takrat naprej pa je sede\xc5\xbe samostojne Ob\xc4\x8dine \xc5\xa0entrupert.\n_START_SECTION_\nObjekti\n_START_PARAGRAPH_\nV \xc5\xa0entrupertu stoji znamenita \xc5\xbeupnijska cerkev sv. Ruperta. Zgradili so jo v letih od 1415 do 1420 in je med najve\xc4\x8djimi gotskimi cerkvami v Sloveniji. Zavarovana je kot kulturni spomenik dr\xc5\xbeavnega pomena._NEWLINE_Na obmo\xc4\x8dju vasi so tudi \xc5\xbeelezni\xc5\xa1ko postajali\xc5\xa1\xc4\x8de \xc5\xa0entrupert, Osnovna \xc5\xa1ola dr. Pavla Luna\xc4\x8dka \xc5\xa0entrupert, Akademski klub \xc5\xa1tudentov \xc5\xa0entruperta in okolice in Steklasova pohodna pot._NEWLINE_Od junija 2013 v \xc5\xa0entrupertu pod imenom De\xc5\xbeela kozolcev deluje drugi muzej kozolcev na svetu.\n_START_SECTION_\nPokopali\xc5\xa1\xc4\x8de\n_START_PARAGRAPH_\nNa pokopali\xc5\xa1\xc4\x8du je stara kapela v gotskem slogu. Tam je tudi plo\xc5\xa1\xc4\x8da z imeni okrog tristo padlih ali pobitih domobrancev med in po vojni. Na pokopali\xc5\xa1\xc4\x8du je tudi grob bla\xc5\xbeenega Lojzeta Grozdeta._NEWLINE_Na pokopali\xc5\xa1\xc4\x8du, ki je najbli\xc5\xbeje zaporu Dob, pokopavajo tudi zapornike, ki umrejo na Dobu in njihovih trupel nih\xc4\x8de ne prevzame. Najbolj znan med njimi je Metod Trobec.'